Sandra Sigurjónsdóttir er 33 ára og ættuð úr Vestmannaeyjum . Hún flutti til Noregs fyrir fimm árum en kærasti hennar er norskur . Saman eiga þau þrjú börn og hafa búið sér einstaklega fallegt heimili í Sykkylven . Sandra er lærð hárgreiðslukona og rekur hún hárgreiðslustofu og hönnunarbúð , GF Frisør + Interior , í sama bæ . „ Við fluttum til Noregs fyrir 5 árum . Fyrir rúmum 3 árum síðan tókum við yfir óðalsetrið í Sykkylven , “ segir Sandra . Heimili Söndru er afar smekklega innréttað . Svartir og hvítir litir eru áberandi og notaðir á fallegan hátt án þess að verða kuldalegt . Og nú er heimilið komið í jólafötin enda er Sandra búin að skreyta hátt og lágt . Þegar Sandra er spurð að því hvort hún sé mikið jólabarn getur hún ekki neitað því . „ Það er óhætt að segja að ég sé mikið jólabarn . Ég elska jólin , “ segir hún . Leggur þú mikið upp úr því að það sé fallega skreytt á heimilinu ? „ Mér finnst mjög skemmtilegt að dúllast við skreytingar og punt . En ég er ekkert endilega að skreyta neitt rosalega mikið . Hef alltaf verið mjög hrifin af stílhreinum skreytingum , “ segir hún . Þegar Sandra flutti til Noregs fyrir fimm árum skildi hún allt jóladótið eftir á Íslandi . Hún hefur því þurft að koma sér upp nýju skrauti . „ Flest skrautið mitt er frá House Doctor , Coming home og Kremerhuset . Svo á ég auðvitað helling frá bæði IKEA og Rúmfó . Gaman að geta blandað saman . “ Sandra hefur vanið sig á það að byrja að skreyta fyrsta sunnudag í aðventu . „ Þá er allt leyfilegt með jólatónlist og jólaskreytingar að mínu mati . Ég elska gamlar hefðir og hef ég lengi farið eftir þeirri hefð að ekki ætti að skreyta jólatréð fyrr en á Þorláksmessu . Í ár keypti ég mér mitt fyrsta gervijólatré . Bæði ég og krakkarnir vorum svo spennt að setja það upp að við ákveðum að slá til og skreyta tréð snemma í ár . Sé alls ekki eftir því . “ Hvað drífur þig áfram í jólaskreytingunum ? „ Þegar allt fína og fallega jóladótið kemur í búðirnar fær maður svo mikinn innblástur , ég sæki sem oftast í innblástur frá Instagram , Pinterest og hönnunarblöðum . “ Eru jólin öðruvísi í Noregi en á Íslandi ? „ Jólin eru frekar svipuð hérna og heima . Þau reyndar borða soðið súpukjöt og pylsur á aðfangadag . Eitthvað sem ég þurfti að venjast . Við skiptumst á annað hvert ár að hafa norskan jólamat og íslenska hamborgarhrygginn heima hjá okkur . Mér þykir vænt um hefðina um íslensku jólasveinana og fá börnin mín í skóinn frá öllum 13 íslensku jólasveinunum . Hér í Noregi er ekki gefið í skóinn heldur fá þau pakkadagatal . Annars eru Noregur og Ísland frekar svipuð í jólaundirbúningi , “ segir hún .